
ประกาศสถาบันเทคโนโลยีพระจอมเกล้าจ้าคุณทหารลาดกระบัง
เรื่อง รับสมัครคัดเลือกผู้ประกอบการร้านค้าเพื่อจำหน่ายอาหาร
	ด้วยคณะเทคโนโลยีสารสนเทศ สถาบันเทคโนโลยีพระจอมเกล้าเจ้าคุณทหารลาดกระบัง มีความประสงค์ที่จะรับสมัครคัดเลือกผู้ประกอบการเพื่อเป็นผู้จำหน่ายอาหาร ณ อาคารเอนกประสงค์และโรงอาหาร ของคณะ จำนวน 3 ร้าน 
1. รายละเอียดประเภทการจำหน่าย
1.1 ประเภทอาหารคาว เป็นอาหารจานเดียว ข้าวประเภทต่าง ๆ และหรืออาหารตามสั่ง ห้ามจำหน่ายสินค้าอื่น นอกจากสินค้าที่ได้รับอนุญาตจากคณะและห้ามมิให้ขายในราคาสูงกว่าที่คณะกำหนด รวมทั้งห้ามจำหน่ายสินค้าประเภทบุหรี่และเครื่องดื่มที่มีส่วนผสมของแอลกอฮอล์ 
2. คุณสมบัติของผู้สมัครคัดเลือก
2.1. ผู้สมัครคัดเลือกจำหน่ายอาหาร ต้องไม่เป็นข้าราชการ พนักงาน หรือลูกจ้างของสถาบันเทคโนโลยีพระจอมเกล้าเจ้าคุณทหารลาดกระบัง และต้องมีสัญชาติไทย
2.2. เป็นผู้มีความประพฤติสุภาพเรียบร้อย
2.3. ไม่เป็นผู้มีหนี้สินล้นพ้นตัว
2.4. ไม่เป็นโรคติดต่อ หรือโรคที่สังคมรังเกียจ รวมถึงลูกจ้างด้วย
2.5. ต้องมีประสบการณ์ในการจำหน่ายอาหาร
2.6. ไม่เคยเป็นผู้ปฏิบัติผิดสัญญากับสถาบันเทคโนโลยีพระจอมเกล้าเจ้าคุณทหารลาดกระบัง
3. ความรับผิดชอบของผู้สมัครคัดเลือก
คณะจะจัดเตรียมสิ่งอำนวยความสะดวกต่าง ๆ ให้ดังนี้
· พื้นที่ร้านขนาด 12.50 ตารางเมตร ต่อ 1 ร้าน
· ปลั๊กไฟฟ้า
· พื้นที่ พร้อมโต๊ะและที่นั่งและแสงสว่างสำหรับรับประทานอาหารของลูกค้า
นอกเหนือจากรายการดังกล่าวร้านค้าจะต้องเป็นผู้รับผิดชอบในการจัดหามาเอง เช่น ภาชนะและอุปกรณ์สำหรับบริการลูกค้า อุปกรณ์ประกอบการจำหน่าย เป็นต้น


4. ค่าใช้จ่าย  มีรายละเอียดดังนี้
4.1. ค่าเช่าพื้นที่ราชพัสดุ ในอัตรา 50 บาทต่อตารางเมตร ต่อเดือน
4.2. ค่าน้ำประปา ตามประกาศสถาบัน เรียกเก็บ (ปัจจุบันเก็บตามมิเตอร์ หน่วยละ 18 บาท ต่อ ลบ.ม.) 
4.3. ค่าไฟฟ้า ตามประกาศสถาบัน เรียบเก็บ (ปัจจุบันเก็บตามมิเตอร์ หน่วยละ 6 บาท ต่อ kWh)
4.4. ค่าเช่าล่วงหน้า จำนวน 2 เดือน 
4.5. ค่าประกันของเสียหาย 
5. กำหนดการยื่นใบสมัคร สัมภาษณ์ และหลักฐานประกอบการสมัคร
5.1. ใบสมัครของสถาบันจะประกอบด้วย ใบสมัครเช่าที่ราชพัสดุ เอกสารประกอบใบสมัครและใบเสนอรายละเอียดและอัตราค่าบริการ
5.2. ผู้ที่ประสงค์จะสมัครคัดเลือกสามารถติดต่อขอรับเอกสารใบสมัครได้ ณ งานอาคารสถานที่ คณะเทคโนโลยีสารสนเทศ สถาบันเทคโนโลยีพระจอมเกล้าเจ้าคุณทหารลาดกระบัง 
ตั้งแต่วันที่ 1 เดือน มีนาคม พ.ศ. 2554 จนถึง วันที่ 10 เดือน มีนาคม พ.ศ. 2554 ในวันและเวลาราชการโดยไม่เสียค่าใช้จ่ายใด ๆ ทั้งสิ้น
5.3. กำหนดดูสถานที่และรับฝังคำชี้แจงเพิ่มเติมในวันที่	      -	เวลา	   -	น.
5.4. กำหนดยื่นใบสมัครคัดเลือกด้วยตนเองตั้งแต่วันที่ 1 เดือน มีนาคม พ.ศ. 2554  
จนถึงวันที่ 10 เดือน มีนาคม  พ.ศ. 2554  ณ งานอาคารสถานที่ คณะเทคโนโลยีสารสนเทศ 
สถาบันเทคโนโลยีพระจอมเกล้าเจ้าคุณทหารลาดกระบัง ในวันและเวลาราชการ
5.5. สถาบันจะพิจารณาคัดเลือกจากผู้ที่ยื่นใบสมัครพร้อมเอกสารทั้งหมดภายในเวลาที่กำหนดเท่านั้น และจะประกาศรายชื่อผู้ที่ผ่านการคัดเลือกในวันที่ 11 เดือน มีนาคม พ.ศ. 2554 
เวลา 14.30 น. โดยการติดบอร์ดประชาสัมพันธ์ หน้าห้องงานอาคารสถานที่ คณะเทคโนโลยีสารสนเทศ
5.6. ผู้สมัครคัดเลือกจะต้องยื่นเอกสารพร้อมใบสมัครของสถาบัน (เสนอได้รายละ 1 ร้านเท่านั้น) ประกอบด้วยสำเนาทะเบียนบ้าน สำเนาบัตรประชาชน หนังสือรับรองนิติบุคคลหรือใบรับรองการประกอบการ(ถ้ามี) เอกสารทั้งหมดต้องรับรองสำเนาถูกต้องทุกฉบับ รูปถ่ายหน้าตรงไม่สวมหมวก และไม่สวมแว่นตาดำ ขนาด 1 นิ้ว จำนวน 2 รูป



6. การคัดเลือก
สถาบันจะคัดเลือกโดยพิจารณาจากคุณสมบัติเรียงตามลำดับความสำคัญ ดังนี้
6.1. ผู้สมัครยื่นเอกสารทั้งหมดถูกต้องครบถ้วยตามเงื่อนไขที่กำหนด
6.2. คุณภาพและรสชาติของอาหาร ราคาจำหน่าย ปริมาณและการบริการ
6.3. ประวัติการประกอบกิจการที่ผ่านมา (ถ้ามี)
6.4. ผลประโยชน์อื่นที่เสนอเพิ่มเติม
หมายเหตุ  ในการพิจารณาคัดเลือก ผู้สมัครจะต้องจัดทำอาหารตามประเภทที่เสนอ จำนวน 1 รายการ (จำนวน 1 ที่) ที่มีคุณภาพและปริมาณตามที่จะจำหน่ายจริง ในวันที่ 11 เดือน มีนาคม  พ.ศ. 2554  เวลา 11.30 น. ทั้งนี้ผู้เสนอราคาจะต้องเตรียมอาหารพร้อมเครื่องปรุงและอุปกรณ์ในการประกอบอาหารมาเอง หากผู้สมัครรายใดไม่มาตามวัน เวลาที่กำหนดจะไม่ได้รับการพิจารณาโดยไม่มีเงื่อนไขใด ๆ ทั้งสิ้น
7. การทำสัญญาเช่า
7.1. ผู้ที่ได้รับการพิจารณาให้เป็นผู้ประกอบการ ต้องทำสัญญากับสถาบันตามแบบที่สถาบันกำหนด โดยมีหลักฐานประกอบการทำสัญญาดังนี้
· สำเนาทะเบียนบ้านของผู้ประกอบการ 
· หนังสือรับรองนิติบุคคล หรือใบรับรองการประกอบการ (ถ้ามี)
· สำเนาบัตรประจำตัวประชาชนของผู้ประกอบการ
· หนังสือมอบอำนาจ ในกรณีที่เป็นนิติบุคคล พร้อมติดอากรแสตมป์ให้เรียบร้อย
7.2. สัญญาเช่าประกอบการมีระยะเวลาการเช่า 12 เดือน โดยสัญญาเริ่มตั้งแต่วันที่ 1 เมษายน 2554 สัญญา เช่าสิ้นสุด วันที่ 31 มีนาคม 2555
7.3. ผู้ที่ได้รับการพิจารณาจะต้องนำเงินไปชำระค่าใช้จ่ายต่าง ๆ ตามรายละเอียดข้อ 7.4
7.4. ผู้ที่ได้รับการพิจารณาให้เป็นผู้ประกอบการต้องชำระค่าธรรมเนียมต่าง ๆ ดังนี้
· ค่าเช่าตามอัตราที่สถาบันกำหนด ค่าบำรุงโรงอาหาร และอื่น ๆ (ถ้ามี) เป็นรายเดือน
· ค่าไฟฟ้าและน้ำประปาตามอัตราที่ทางราชการกำหนดโดยสถาบัน จะแจ้งยอดค่าใช้จ่ายผู้ประกอบการทราบภายในทุก ๆ สิ้นเดือน
· ค่าธรรมเนียมการเก็บขยะ ค่าจ้างแม่บ้านทำความสะอาด ตลอดจนค่าใช้จ่ายหรือค่าธรรมเนียมอื่น ๆ (ถ้ามี) โดยสถาบัน จะแจ้งยอดค่าใช้จ่ายให้ทราบเป็นรายเดือนทุก ๆ สิ้นเดือน
· ค่าธรรมเนียมการตรวจคุณภาพอาหารตามอัตราของสำนักงานเขตลาดกระบัง โดยสำนักงานเขตลาดกระบังจะเป็นผู้จัดเก็บ
· หลักประกันความเสียหายเป็นเงินสดตามที่สถาบันกำหนดเพื่อเป็นหลักประกันในการปฏิบัติตามสัญญาและเป็นค่าประกันความเสียหายอื่น ๆ ที่อาจเกิดขึ้นกับสถาบัน โดยสถาบัน จะคืนเงินดังกล่าวไม่มีดอกเบี้ยให้ผู้ประกอบการภายใน 15 วัน นับตั้งแต่วันสิ้นสุดสัญญาเช่า
· ผู้ประกอบการต้องชำระค่าใช้จ่ายตามข้อ 7.4(1)(2)(3) ให้เสร็จสิ้นเรียบร้อยภายในวันที่ 5 ของทุก ๆ เดือน ณ งานการเงิน คณะเทคโนโลยีสารสนเทศ ระหว่างเวลา 09.00-15.00 น. ในวันทำการ และสถาบันจะออกใบเสร็จรับเงินให้แก่ผู้ประกอบการเก็บไว้เป็นหลักฐาน
8. ข้อกำหนดและเงื่อนไขในการประกอบการจำหน่ายอาหาร
8.1. ผู้ได้รับการคัดเลือกต้องปฏิบัติตามสัญญา และประกาศฉบับนี้ รวมถึงระเบียบ และข้อกำหนดอื่น ๆ ที่จะมีขึ้น หากไม่ปฏิบัติตามจะถือว่าเป็นการผิดสัญญา
8.2. ผู้ประกอบการจะต้องเป็นผู้ดำเนินการประกอบการเองโดยตลอด จะโอนหรือมอบสิทธิ์ให้ผู้อื่นไม่ได้ เว้นแต่จะได้รับความยินยอมเป็นหนังสือจากผู้ให้เช่าเสียก่อน
8.3. ผู้ประกอบการจะต้องประกอบการโดยสม่ำเสมอทุกวัน ตามวันและเวลาที่คณะกำหนด หากผู้ประกอบการรายใดหยุดประกอบการติดต่อกันเป็นเวลาตั้งแต่ 5 วันขึ้นไป โดยไม่มีเหตุผลอันสมควรให้ถือว่าผู้ประกอบการผิดสัญญาเช่า และจะเรียกร้องสิทธิ์ใด ๆ จากสถาบันมิได้
8.4. ผู้ประกอบการร้านค้าจะต้องจำหน่ายอาหารในเวลาดังนี้
· วันจันทร์ – วันศุกร์	เวลา 07.00 – 17.00 น.
· วันเสาร์			เวลา 07.00 – 16.00 น.
หรือในวันหยุดราชการอื่น ๆ ตามที่คณะ จะแจ้งให้ทราบเป็นคราว ๆ ไป ทั้งนี้กำหนดเวลาอาจมีการเปลี่ยนแปลงเพื่อความเหมาะสมได้โดยให้อยู่ในดุลยพินิจของคณะกรรมการจัดหาประโยชน์ในที่ราชพัสดุของสถาบัน
8.5. ผู้ประกอบการต้องใช้เครื่องปรุงรส น้ำปลา น้ำส้มสายชู ที่ได้รับรองเครื่องหมายมาตรฐานจากกระทรวงอุตสาหกรรม เช่น น้ำปลาตราทิพรส ตราปลาหมึก ฯลฯ น้ำสมสายชู 5% ตรา อสร. ตราเกษตร ตราภูเขาทอง ฯลฯ
8.6. ผู้ประกอบการต้องจำหน่ายอาหารในราคาที่ไม่เกินราคาที่คณะกำหนด การเปลี่ยนแปลงราคาอาหารจะกระทำได้เมื่อสถาบัน อนุมัติเท่านั้น
8.7. ผู้ประกอบการจะต้องรับผิดชอบครุภัณฑ์ประจำร้าน หากมีการชำรุด หรือเกิดความเสียหายผู้ประกอบการจะต้องรับผิดชอบ ชดใช้ จัดหา บูรณะซ่อมแซมให้อยู่ในสภาพเรียบร้อยเหมือนเดิมภายในเวลาที่กำหนด หากไม่ดำเนินการและคณะเข้าดำเนินการแทน ผู้ประกอบการจะต้องรับผิดชอบค่าใช้จ่ายทั้งหมดที่เกิดขึ้น
8.8. สิ่งของ วัสดุ ครุภัณฑ์ ที่เป็นกรรมสิทธิ์ของผู้ประกอบการ หากเก็บไว้ภายในบริเวณสถานประกอบการ ผู้ประกอบการจะต้องเป็นผู้รับผิดชอบความสูญหายหรือเสียหายด้วยตนเอง
8.9. ผู้ประกอบการจะต้องดูแลรักษาความสะอาด ของสถานประกอบการในสถานที่ที่คณะกำหนดให้รับผิดชอบ ให้สะอาดเรียบร้อยตลอดที่ทำการประกอบการ และผู้ประกอบการต้องตรวจคุณภาพอาหารที่จำหน่ายให้ถูกสุขลักษณะอยู่เสมอ
8.10. ผู้ประกอบการจะต้องใช้ถุงพลาสติกสำหรับใส่ขยะ และต้องแยกประเภท ขยะเปียกขยะแห้ง ก่อนน้ำไปทิ้งในบริเวณที่จัดให้
8.11. ผู้ประกอบการต้องจัดให้มีเครื่องดับเพลิงน้ำยาเคมีไว้ประจำสถานประกอบการตามจำนวนและขนาดที่คณะกำหนด
8.12. ผู้ประกอบการจะต้องเข้าประชุมทุกครั้ง เมื่อคณะกรรมการ หรือหน่วยงานดูแลรับผิดชอบเชิญประชุม หากไม่สามารถเข้าประชุมได้ต้องมอบให้ตัวแทนเข้าประชุมแทน
8.13. ผู้ประกอบการและพนักงานร้านอาหารทั้งหมด ต้องแต่งการตามแบบที่กำหนดไว้ในหัวข้อ “เครื่องแบบพนักงานร้านอาหาร”
8.14. ผู้ประกอบการและบุคลากรของผู้ประกอบการจะต้องหยุดประกอบการหรือจำหน่ายอาหารทันทีเมื่อมีอาการเจ็บป่วย หรือมีบาดแผลบริเวณแขนช่วงต่ำกว่าข้อศอก
8.15. ในขณะประกอบอาหารหรือเสริฟอาหารผู้ประกอบการจะต้องไม่สูบบุหรี่ หรือทำการอื่นใดที่จะก่อให้เกิดการสกปรกแก่อาหารหรือภาชนะใส่อาหาร
8.16. ผู้ประกอบการจะต้องคำนึงถึงความสะอาด ราคา ปริมาณและคุณภาพของสินค้าที่นำมาจำหน่ายเป็นสิ่งสำคัญ
9. เครื่องแบบพนักงานร้านอาหาร
9.1. เครื่องแบบหญิง
· เสื้อผ่าอกตลอดติดกระดุม 4-5 เม็ด ผ้าพื้นสีฟ้าไม่บางเกินควร แขนสั้นเพียงข้อศอก ชายปล่อยเสื้อ
· ผ้ากันเปื้อนปิดตั้งแต่หน้าอกลงมาถึงเข่า สีขาว
· หมวกคลุมแบบผ้า สามารถซับเหงื่อได้ สีขาว

9.2. เครื่องแบบชาย
· เสื้อเชิ้ต ผ่าอกตลอด ติดกระดุม 4-5 เม็ด ผ้าพื้นสีฟ้าไม่บางเกินควร แขนสั้นเพียงข้อศอก ชายตรง
· กางเกงขายาว
· ผ้ากันเปื้อนปิดตั้งแต่หน้าอกลงมาถึงเข่า สีขาว
· หมวกคลุมแบบผ้า สามารถซับเหงื่อได้ สีขาว
9.3. ให้พนักงานร้านอาหารทุกคนติดบัตรอนุญาตปฏิบัติงานที่คณะออกให้
10. บทกำหนดโทษ
หากผู้ประกอบการ หรือพนักงานร้านอาหารละเลย หรือไม่ปฏิบัติตามระเบียบ ข้อบังคับ คำสั่ง หรือประกาศสถาบัน ด้วยเหตุผลใดก็ตาม คณะกรรมการจัดหาประโยชน์ในที่ราชพัสดุจะพิจารณาบอกเลิกสัญญาต่อผู้เช่าเมื่อใดก็ได้ ผลการพิจารณาถือเป็นเด็ดขาด และผู้ประกอบการจะเรียกร้องค่าเสียหาย ๆ จากสถาบันมิได้
		การที่ผู้สมัครได้ยื่นใบสมัครเพื่อขอรับการคัดเลือกเข้ามาประกอบการจำหน่ายอาหาร ตามประกาศฉบับนี้ถือว่าผู้สมัครได้รับทราบและเข้าใจข้อความทั้งหมดในประกาศดีโดยตลอดแล้วรวมทั้งยินดีที่จะปฏิบัติตามโดยเคร่งครัด

